
         AVIZ
asupra propunerii legislative privind modificarea şi completarea Legii nr.571/2003 privind Codul Fiscal


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea şi completarea Legii nr.571/2003 privind Codul Fiscal, trimisă cu adresa nr. Pl. - x 297 din 23 aprilie 2007, înregistrată cu nr. 31/487 din 24 aprilie 2007. 


Senatul, în calitate de primă cameră sesizată, a respins această iniţiativă legislativă, în şedinţa din 17 aprilie 2007.



În conformitate cu prevederile art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, mai sus menţionată, în şedinţa din 7 mai 2007.  
Membrii comisiei au examinat iniţiativa legislativă supusă avizării, expunerea de motive,  avizul favorabil, cu observaţii şi propuneri, al Consiliului Legislativ, cu nr. 1548/14.11.2006, precum şi punctul de vedere al Guvernului, cu nr. 3827 din 14.12.2006, prin care  nu susţine  această propunere legislativă.
În cadrul dezbaterilor, membrii Comisiei au observat că prin această iniţiativă legislativă se propune aplicarea unei cote reduse de TVA de 9% la articolele de îmbrăcăminte şi încălţăminte pentru copii cu vârste cuprinse între 0 şi 4 ani. 
Cotele de taxă pe valoarea adăugată prevăzute de legislaţia în vigoare au fost stabilite cu respectarea regulilor prevăzute de Sistemul comun al taxei pe valoarea adăugată  adoptat prin Directiva a VI-a a Consiliului din 17 mai 1977 (77/388/CEE), cu modificările şi completările ulterioare, ale cărei prevederi au fost transpuse în legislaţia noastră. Directiva a VI-a CEE prevede posibilitatea aplicării uneia sau a două cote reduse de impozitare, nu mai mici de 5% numai pentru bunurile şi serviciile prevăzute în Anexa H la directivă, listă pe care nu se regăsesc articolele de  îmbrăcăminte şi încălţăminte pentru copii.
În urma dezbaterilor, Comisia a hotărât, cu unanimitate de voturi, avizarea negativă a propunerii legislative.



În raport de obiectul şi conţinutul său, iniţiativa legislativă face parte din categoria legilor ordinare. 

